Rådets konklusioner

af 15. november 2001

vedrørende bekæmpelse af stress- og depressionsrelaterede problemer

(2002/C 6/01)

RÅDET FOR DEN EUROPÆISKE UNION -

1. ERINDRER OM Rådets resolution af 18. november 1999 om fremme af mental sundhed(1), hvori det bl.a. nævnes, at Kommissionen bør overveje at integrere aktiviteter over temaet mental sundhed i det fremtidige handlingsprogram for folkesundhed, f.eks. i form af udveksling af information og god praksis samt etablering af netværk, samt Rådets resolution af 29. juni 2000 om foranstaltninger vedrørende sundhedsdeterminanter, som bl.a. omhandler mentale sundhedsdeterminanter;

2. NOTERER SIG, at det i den fælles holdning fastlagt af Rådet den 31. juli 2001 vedrørende et program for Fællesskabets indsats inden for folkesundhed nævnes, at det overordnede sigte med folkesundhedsprogrammet er at bidrage til et højt niveau inden for fysisk og psykisk sundhed og velvære, og bl.a. hedder, at der skal forberedes og gennemføres strategier og foranstaltninger gennem aktioner, der er afgørende for sundheden;

3. GLÆDER SIG OVER den europæiske konference "Coping with stress and depression-related problems in Europe" den 25.-27. oktober 2001 i Bruxelles, der understregede vigtigheden af effektiv forebyggelse af stress- og depressionsrelaterede problemer;

4. ANERKENDER, at stress- og depressionsrelaterede problemer og overførsel af disse mellem generationerne har stor betydning for alle aldersgrupper, og bidrager betydeligt til den belastning, som sygdom og tabt livskvalitet udgør i Den Europæiske Union;

5. UNDERSTREGER, at stress- og depressionsrelaterede problemer er almindeligt forekommende, forårsager menneskelig lidelse og handicap, øger risikoen for social udstødelse, øger dødeligheden og har negative virkninger for medlemsstaternes økonomi;

6. ANERKENDER, at selv om der er effektive metoder til at forebygge stress- og depressionsrelaterede problemer, er der behov for en videreudvikling af forskningen og interventionsmetoderne med henblik på at fremme mental sundhed og forebygge stress og depression;

7. ANERKENDER, at det er vigtigt at fremme mental sundhed gennem aktioner på alle politik- og aktivitetsområder, navnlig for så vidt angår stress- og depressionsdeterminanter, ved at udvikle strategier for, hvordan stress- og depressionsrelaterede problemer kan løses;

8. FINDER, at der er behov for at gøre disse problemer mere synlige, navnlig med henblik på forebyggelse, tidlig diagnose og tidlig behandling;

9. SER MED TILFREDSHED på WHO's verdenssundhedsrapport for 2001 "Mental health: new understanding, new hope" og finder det vigtigt at have et koordineret samarbejde om mental sundhed, navnlig stress- og depressionsrelaterede problemer med Verdenssundhedsorganisationen og med andre internationale organisationer;

10. ANERKENDER behovet for at tage spørgsmålet om stress- og depressionsrelaterede problemer op i forbindelse med det øgede samarbejde med ansøgerlandene;

11. OPFORDRER medlemsstaterne til:

- at tage behørigt hensyn til stress- og depressionsrelaterede problemer i alle aldersgrupper og sikre, at disse problemer erkendes, og i denne forbindelse at være specifikt opmærksom på det voksende problemen med arbejdsrelateret stress og depression

- at træffe foranstaltninger til at øge kendskabet til fremme af mental sundhed og forebyggelse af stress- og depressionsrelaterede problemer inden for den primære sundhedspleje og andre sundhedstjenester samt de sociale tjenester

- at indsamle kvalitetsdata om stress- og depressionsrelaterede problemer og udveksle dem med andre medlemsstater og Kommissionen

- at udvikle, gennemføre og evaluere aktioner til forebyggelse af stress- og depressionsrelaterede problemer samt fremme udveksling af bedste praksis og fælles projekter med andre medlemsstater;

12. OPFORDRER Kommissionen til i forbindelse med handlingsprogrammet inden for folkesundhed:

- at gøre det lettere at indsamle sammenlignelige data om de karakteristiske træk ved, determinanter for og årsager til stress og depression

- at overveje at gennemføre aktiviteter over temaet stress- og depressionsrelaterede problemer, f.eks. ved at gøre det lettere at udveksle oplysninger, erfaringer og god praksis

- at overveje, hvordan man kan forebygge stress og depression inden for rammerne af fastlæggelsen og gennemførelsen af relevante fællesskabspolitikker og -aktiviteter, som skal supplere nationale politikker

- at overveje at udvikle strategier for forebyggelse af stress- og depressionsrelaterede problemer.

Udfærdiget i Bruxelles, den 15. november 2001.

(1) EFT C 86 af 24.3.2000, s. 1.